מספר פנימי: 577557

הכנסת העשרים

**יוזמים: חברי הכנסת** **אלי אלאלוף**
 **איל בן ראובן**
 **עבד אל חכים חאג' יחיא**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2789/20

הצעת חוק ארגון הפיקוח על העבודה (תיקון – צווים לסגירת אתר בנייה), התשע"ו–2016

|  |  |  |
| --- | --- | --- |
| הוספת סעיף 6א | 1. | בחוק ארגון הפיקוח על העבודה, התשי"ד–1954[[1]](#footnote-2) (להלן – החוק העיקרי), אחרי סעיף 6 יבוא: |
|  |  | "צווי בטיחות בענף הבניין | 6א. | (א) נודע למפקח עבודה על תאונת עבודה במקום עבודה שהוא אתר בנייה, שגרמה למות אדם או לפציעתו בדרגה קשה, רשאי הוא, בצו – |
|  |  |  |  |  |  |  | (1) לאסור על המשך הפעילות באתר הבנייה, לתקופה של חמישה ימי עבודה; |
|  |  |  |  |  |  |  | (2) לחייב את המחזיק במקום העבודה לנקוט, תוך הזמן הנקוב בצו, אמצעים כמפורש בצו לשם הרחקת הסכנה, לרבות תיקון ליקויים, קביעת נהלים והנחיית עובדים". |
|  |  |  |  |  |  | (ב) הוראות סעיפים 6(ג) ו-(ד) ו-7(א) יחולו על צו לפי סעיף זה, בשינויים המחויבים. |
|  |  |  |  |  |  | (ג) | (1) צו לפי סעיף קטן (א)(1) יכול שיינתן באופן מיידי, ובלבד שניתנה למחזיק במקום העבודה הזדמנות לטעון את טענותיו בתוך זמן סביר לאחר מועד מתן הצו; |
|  |  |  |  |  |  |  | (2) על צו לפי סעיף קטן (א)(2) יחולו הוראות סעיף 6(ב), בשינויים המחויבים. |
|  |  |  |  |  |  | (ד) ניתן צו לפי סעיף זה, יבדוק מפקח עבודה בתום המועד הקבוע בצו את מצב הבטיחות במקום העבודה, ורשאי הוא לתת צו לפי סעיפים 6 ו-8א לשם הבטחת מצב הבטיחות, בלי לגרוע מכל סמכות אחרת הנתונה לו על פי דין." |
| תיקון סעיף 8 | 2.  | בסעיף 8 לחוק העיקרי – |
|  |  | (1) בסעיף קטן (א), אחרי "לפי סעיף 6" יבוא "או 6א"; |
|  |  | (2) אחרי סעיף קטן (ב) יבוא: |
|  |  |  | "(ב1) לא קויים צו שניתן לפי סעיף 6א, דין המחזיק במקום העבודה שניתן עליו הצו – מאסר שנתיים או הקנס הקבוע בסעיף 61א(4) לחוק העונשין, התשל"ז–1977[[2]](#footnote-3) (להלן – חוק העונשין) או שני העונשים כאחד, וכן הקנס הקבוע בסעיף 61ג לחוק העונשין לכל יום שבו נמשכת העבירה."; |
|  |  | (3) בסעיף קטן (ג), אחרי "סעיף 6" יבוא "או 6א". |
| תיקון פקודת תאונות ומחלות משלח יד (הודעה) | 3. | בפקודת תאונות ומחלות משלח יד (הודעה), 1945[[3]](#footnote-4), אחרי סעיף 5 יבוא: |
|  |  | "מסירת הודעה ממשטרת ישראל | 5א. | נודע למשטרת ישראל על תאונת עבודה שגרמה למותו של אדם או לפציעתו בדרגה קשה, תודיע על כך למפקח עבודה ראשי." |

דברי הסבר

בשנים האחרונות למעלה ממחצית מכלל ההרוגים בתאונות עבודה הם עובדים בענף הבנייה, ואלפי עובדים נוספים בענף הבנייה נפצעים מדי שנה. הפיקוח באתרי הבנייה בישראל, עליו אמון מינהל הבטיחות והבריאות התעסוקתית במשרד הכלכלה והתעשייה, מעסיק מעט מדי מפקחים על למעלה מ-13,000 אתרי בניה ברחבי הארץ, והוא אינו אפקטיבי במידה מספקת. אין בו כדי לייצר הרתעה שתימנע הפרות של כללי בטיחות בעבודה או של העסקת עובדים ללא הכשרות מתאימות. התוצאות מתבטאות לצערנו באובדן חיי אדם, ומוטלת עלינו החובה להבטיח פיקוח ראוי ויעיל על אתרי הבנייה ואכיפה שתיצור הרתעה ממשית.

הצעת החוק קובעת סמכות למפקח על העבודה לתת צו להפסקת הפעילות באתר הבנייה שאירעה בו תאונת עבודה שהביאה למות אדם או לפציעתו הקשה, למשך 5 ימים, וכן סמכות לחייב את מחזיק מקום העבודה לנקוט אמצעים להרחקת הסכנה.

הצעת החוק מאפשרת למפקח העבודה לתת צו להפסקת פעילות באתר בנייה באופן מיידי, ובתנאי שהיתה למחזיק מקום העבודה הזדמנות לטעון את טענותיו בתוך זמן סביר לאחר מתן הצו.

לבסוף, מטילה הצעת החוק חובה על משטרת ישראל לדווח למפקח עבודה ראשי במקרה של תאונת עבודה שגרמה למותו או לפציעתו הקשה של אדם. בכך, ישתפר מנגנון הדיווח והחלפת הידע בין הגורמים הרלוונטיים המרכיבים את שרשרת הטיפול המדינתי במקרים של תאונת עבודה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באדר ב' התשע"ו – 21.3.16

1. ס"ח התשי"ד, עמ' 202. [↑](#footnote-ref-2)
2. ס"ח התשל"ז, עמ' 226. [↑](#footnote-ref-3)
3. ע"ר 1945, תוס' 1, עמ' (ע) 62, (א) 80. [↑](#footnote-ref-4)